In nomine sancte et individue Trinitatis, notifico ego Milo, dominus de Sarmatia, omnibus tam presentibus quam futuris, quod olim calumpniatus sim quosdam homines juris Sancte Marie consanguinitate fratres, videlicet Vualterium, Bernardum, Aldonem et Vuinebaldum. Quorum posterior licet cum aliis in calumpnia fuerit, solus tamen eo quod ancillam meam videretur habere, exactionem michi persolvit. Igitur cum et michi tenendi, et Humberto priori maxima cura esset eos eruendi, tandem cum juris magni consilii in unum convenimus de prefatis hominibus tractaturi. Ubi cum utrius partis audita fuisset ratio, sub celeritate pene ab omnibus qui aderant cognita et judicata est justa mea proclamatio. Qua propter ego Milo nichil volens nec valens contradicere, mox videntibus et audientibus subscriptis testibus, et aliis quam pluribus, Deo et sancte Marie predictos homines per manum Humberti prioris werpivi; insuper quoque nominatum Vuinebaldum cum omni posteritate sua, ab exactione quietum clamavi. Acta sunt hec laude uxoris mee Margarite et filii Pontii et filie Jordaise. S. Vuillelmi de Curteberoe; S. Hugonis Ascherii; S. Hugonis de Blaseio; S. Gislerii, prepositi; S. Blanchardi; S. Ramberti, et Petri, filii ejus; S. Aldonis; S. Constantii Rivelli; S. Tebaldi, fratris ejus; S. Oddonis, sacriste; S. Vualonis, filii Heinrici.